**Iktatószám: BP/0701/9107/2017**

**NYÍLT PÁLYÁZATI FELHÍVÁS**

**Munkaerő-piaci szolgáltatásnyújtás támogatására**

**azonosítószám: BP/0701/9107/2017**

**Budapest**

**2017. június 01.**

**Pályázati felhívás**

(azonosítószám: BP/0701/9107/2017)

A Budapest Főváros Kormányhivatala (továbbiakban: BFKH) a foglalkoztatás elősegítéséről és a munkanélküliek ellátásáról szóló 1991. évi IV. törvény (továbbiakban: Flt.) 13/A. § és  19/B. §-ai, továbbá a munkaerőpiaci szolgáltatásokról, valamint az azokhoz kapcsolódóan nyújtható támogatásokról szóló 30/2000. (IX.15.) GM rendelet (a továbbiakban: a Rendelet) alapján pályázati felhívást tesz közzé

**munkaerő-piaci szolgáltatásnyújtás támogatására.**

**A pályázat célja**

* + - * komplex munkaerő-piaci szolgáltatásnyújtás támogatása az információkhoz és szolgáltatáshoz való hozzájutás esélyegyenlőségének biztosítása, továbbá a tartós munkanélküliség kezelése, annak megelőzése, a foglalkoztathatóság javítása, a munkába helyezés elősegítése érdekében.

**A szolgáltatás nyújtásának célcsoportjai**

A BFKH Kerületi Hivatalai Foglalkoztatási Osztályának nyilvántartásában szereplő nyilvántartott álláskereső, szolgáltatást kérő személyek.

**A pályázat alanyai:**

A Rendelet 21.§ (1) bekezdése szerinti egyéni vállalkozó vagy jogi személy.

**A munkaerő-piaci szolgáltatások tartalma:**

* **Munkaerő-piaci és foglalkozási információ nyújtása**

A Rendelet 3. § alapján. A szolgáltatás a foglalkozásokra, a fővárosban elérhető képzésekre, a főváros munkaerő-piaci helyzetére, a munkaerő-kereslet és kínálat helyi jellemzőire vonatkozó információk nyújtását, a foglalkoztatást elősegítő támogatások és a munkanélküli ellátásokra vonatkozólehetőségek ismertetését, továbbá a foglalkoztatással összefüggő jogszabályokkal kapcsolatos tájékoztatást és az azokról szóló ismertetők átadását tartalmazza. Információt nyújtani mind egyéni, mind csoportos formában lehetséges.

A szolgáltatás a munkaerő-piacon hátrányos helyzetben levő rétegek (pályakezdő fiatalok, megváltozott munkaképességűek, tartósan álláskeresők stb.) és az őket foglalkoztatni szándékozó munkáltatók számára nyújtandó.

**A pályázatban szereplő munkaerő-piaci szolgáltatással érintett terület:**

Budapest Főváros Kormányhivatala foglalkoztatási és munkaerő-piaci feladatokat ellátó szervezeti egységei, az alábbiak szerint:

1. BFKH III. Kerületi Hivatala Hatósági Főosztály Foglalkoztatási Osztály (1039 Bp. Heltai J. tér 7., illetékessége: I., II., III. kerület)
2. BFKH IV. Kerületi Hivatala Foglalkoztatási Osztály (1043 Bp. Kassai u. 24/b., illetékessége: IV., XIV., XV. kerület)
3. BFKH VIII. Kerületi Hivatala Hatósági Főosztály Foglalkoztatási Osztály (1082 Bp. Kisfaludy u. 11., illetékessége:V., VII., VIII. kerület)
4. BFKH IX. Kerületi Hivatala Foglalkoztatási Osztály (1092 Bp. Ráday u. 42-44., illetékessége: IX., XI., XII., XXII. kerület)
5. BFKH IX. Kerületi Hivatala Foglalkoztatási és Ellátási Osztály (1096 Bp. Haller u. 6., illetékessége: Főváros területén élő hajléktalan álláskeresők ügyeinek intézése)
6. BFKH XIII. Kerületi Hivatala Foglalkoztatási Osztály (1137 Bp. Katona J. u. 25., illetékessége: VI., XIII. kerület)
7. BFKH XVI. Kerületi Hivatala Foglalkoztatási Osztály (1163 Bp. Vívó u. 2., illetékessége: X., XVI., XVII. kerület)
8. BFKH XVIII. Kerületi Hivatala Foglalkoztatási Osztály (1181 Bp. Darus u. 5., illetékessége:XVIII., XIX. kerület)
9. BFKH XX. Kerületi Hivatala Foglalkoztatási Osztály (1203 Bp. János u. 6., illetékessége: XX., XXIII. kerület)
10. BFKH XXI. Kerületi Hivatala Foglalkoztatási Osztály (1211 Bp. Mansfeld P. u.1., illetékessége: XXI. kerület)
11. BFKH Foglalkoztatási Főosztály (1082 Budapest, Kisfaludy u. 11.)

**A pályázaton történő részvétel feltételei:**

Pályázhat minden személy, illetve  szervezet, amennyiben az alábbi feltételeknek megfelel:

* a pályázó szerepel a Nemzetgazdasági Minisztérium Foglalkoztatási Szolgálat Főosztály ideiglenes nyilvántartásában, mint munkaerő-piaci szolgáltatást nyújtó szervezet,
* a pályázó a pályázatban meghatározott célcsoport számára térítésmentesen nyújtja a pályázati kiírásban meghatározott szolgáltatásokat,
* a pályázó a pályázat benyújtását megelőzően legalább egy évig folytassa azokat a szolgáltatási tevékenységeket, amelyek támogatására – jelen pályázati kiírásnak megfelelően – a pályázatot benyújtotta,
* vállalja, hogy a BFKH foglalkoztatási és munkaerő-piaci feladatokat ellátó szervezeti egységei által pályázóhoz irányított,nyilvántartott álláskereső és szolgáltatást kérőszemély részére biztosítja a nevezett munkaerő-piaci szolgáltatást,
* vállalja, hogy a szolgáltatás nyújtásával kapcsolatban tudomására jutott adatokat rendeltetésszerűen használja fel,
* vállalja, hogy a támogatással megvalósított szolgáltatás elvégzésére másnak megbízást nem ad (alvállalkozó igénybevétele kizárt),
* vállalja, hogy a pályázatában megjelölt tevékenységeket és szolgáltatást megfelelő végzettségű, munkaszerződéssel rendelkező szakembereivel biztosítja a támogatott szolgáltatás nyújtásának teljes időtartama alatt (a Rendelet 1. sz. mellékletének megfelelően),
* vállalja, hogy a támogatott szolgáltatást igénybe vevő nyilvántartott álláskereső személyeket a BFKH–val kötött hatósági szerződésben rögzített azonosításra alkalmas módon nyilvántartja,
* vállalja, hogy az elnyert támogatást a pályázatban foglalt szolgáltatások nyújtása céljából használja fel,
* nyilatkozik, hogy a 2011. évi CXCV. tv. 50.§-ában foglaltak alapján megfelel a rendezett munkaügyi kapcsolatok feltételeinek,
* a közpénzekből nyújtott támogatások átláthatóságáról szóló 2007. évi CLXXXI. tv. 6. és8. §-aiban foglaltaknak megfelel,
* a nemzeti vagyonról szóló 2011. évi CXCVI. törvény 3. § (1) alapján átlátható szervezetnek minősül,

Nem nyújtható támogatás annak a pályázónak, aki:

* nem szerepel a Nemzetgazdasági Minisztérium Foglalkoztatási Szolgálat Főosztály ideiglenes nyilvántartásában, mint munkaerő-piaciszolgáltatást nyújtó szervezet,
* nem felel meg a rendezett munkaügyi kapcsolatok – államháztartásról szóló 2011. évi CXCV. törvényben meghatározott – feltételeinek,
* csőd-, felszámolási, végelszámolási vagy egyéb – a megszüntetésére irányuló, jogszabályban meghatározott – eljárás, illetve külön törvény szerinti adósságrendezési eljárás alatt áll,
* esedékessé vált és meg nem fizetett adó-, járulék-, illeték-, vámtartozással (továbbiakban: köztartozás) rendelkezik, kivéve, ha az adóhatóság számára fizetési halasztást vagy részletfizetést engedélyezett,
* az államháztartás alrendszereiből juttatott valamely támogatással összefüggésben súlyos szerződésszegést követett el,
* a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott, vagy ilyen nyilatkozatot tett, jogszabályban vagy az államháztartásról szóló törvény végrehajtásáról szóló 368/2011. (XII. 31.) Korm. rendeletben a támogatói okirat kiadásának vagy a támogatási szerződés megkötésének feltételeként meghatározott nyilatkozatokat nem teszi meg, a dokumentumokat nem nyújtja be, vagy a megtett nyilatkozatát visszavonja,
* a pályázat benyújtását megelőző két évben a Nemzeti Foglalkoztatási Alapból kapott támogatásokkal kapcsolatban vállalt fizetési illetve foglalkoztatási kötelezettségének nem vagy csak részben tett eleget,
* a közpénzekből nyújtott támogatások átláthatóságáról szóló 2007. évi CLXXXI. törvény 6-8. §-a szerint
1. *aki a pályázati eljárásban döntés-előkészítőként közreműködő vagy döntéshozó,*
2. *a kizárt közjogi tisztségviselő,*
3. *az a)-b) pont alá tartozó személy közeli hozzátartozója,*
4. *az a)-c) pontban megjelölt személy tulajdonában álló gazdasági társaság,*
5. *olyan gazdasági társaság, alapítvány, egyesület, egyházi jogi személy vagy szakszervezet,illetve ezek önálló jogi személyiséggel rendelkező olyan szervezeti egysége, amelyben az a)-c) pont alá tartozó személy vezető tisztségviselő, az alapítvány kezelő szervének,szervezetének tagja, tisztségviselője, egyesület, az egyházi jogi személy vagy a szakszervezet ügyintéző vagy képviseleti szervének tagja,*
6. *az az egyesület vagy szakszervezet, illetve ezek önálló jogi személyiséggel rendelkező azon szervezeti egysége, valamint az egyházi jogi személy*
	1. *amely a pályázat kiírását megelőző öt évben együttműködési megállapodást kötött vagy tartott fenn Magyarországon bejegyzett párttal (a továbbiakban: párt),*
	2. *amely a pályázat kiírását megelőző öt évben párttal közös jelöltet állított országgyűlési, európai parlamenti vagy helyi önkormányzati választáson,*
7. *akinek a részvételből való kizártságának tényét a 13. § alapján, a honlapon közzétették.*

A pályázat elbírálásánál **döntéshozónak minősül**:

dr. György István kormánymegbízott

A pályázat tárgyában hozott **döntés előkészítésében résztvevő személyek**:

Mátrainé Bartus Éva főosztályvezető

Ujhelyi Zita osztályvezető

Bunyikné Kijácz Krisztina szolgáltatási szakügyintéző

**A munkaerő-piaci szolgáltatás nyújtásának személyi feltételei:**

Megfelelő végzettségű és tapasztalattal rendelkező, továbbá munkaszerződéssel foglalkoztatott szakemberek a Rendelet 1. sz. mellékletének megfelelően.

A pályázat kiírója a tanácsadók kiválasztásánál javaslattételi és/vagy egyetértési joggal rendelkezik.

A pályázó köteles 5 munkanapon belül gondoskodni a szolgáltatást nyújtó személy/ek helyettesítéséről (betegállomány, szabadság, munkaviszony megszűnése esetén stb.).

**A pályázat keretében nyújtandó támogatás mértékére vonatkozó előírások:**

1. **Munkaerő-piaci és foglalkozási információ nyújtása**

A munkaerő-piaci és foglalkozási információ nyújtásában résztvevő szakemberek tervezett létszámának területi elosztása:

|  |  |  |
| --- | --- | --- |
| **Szolgáltatás helyszíne** | **2017. évi létszám (fő)** | **2018. évi létszám (fő)** |
| 2017.07.01-2017.12.31 | 2018.01.01-2018.06.30. |
| BFKH III. Kerületi Hivatala Hatósági Főosztály Foglalkoztatási Osztály | 1 | 1 |
| BFKH IV. Kerületi Hivatala Foglalkoztatási Osztály | 2 | 2 |
| BFKH VIII. Kerületi Hivatala Hatósági Főosztály Foglalkoztatási Osztály | 1 | 1 |
| BFKH IX. Kerületi Hivatala Foglalkoztatási Osztály | 1 | 1 |
| BFKH IX. Kerületi Hivatala Foglalkoztatási és Ellátási Osztály | 1 | 1 |
| BFKH XIII. Kerületi Hivatala Foglalkoztatási Osztály | 1 | 1 |
| BFKH XVI. Kerületi Hivatala Foglalkoztatási Osztály | 1 | 1 |
| BFKH XVIII. Kerületi Hivatala Foglalkoztatási Osztály | 1 | 1 |
| BFKH XX. Kerületi Hivatala Foglalkoztatási Osztály | 1 | 1 |
| BFKH XXI. Kerületi Hivatala Foglalkoztatási Osztály | 1 | 1 |
| BFKH Foglalkoztatási Főosztály | 2 | 5 |
| **összesen:** | **13** | **16** |

Jelen szolgáltatás esetében a nyújtandó támogatás mértéke az alábbiak szerint alakul:

A munkaerő-piaci és foglalkozási információt nyújtó személyek munkanapokon, a BFKH Foglalkoztatási Főosztály, illetve a BFKH Kerületi Hivatala Foglalkoztatási Osztály napi működési ideje szerint, továbbá a BFKH Foglalkoztatási Főosztály által szervezett rendezvények idejéhez igazodva, folyamatosan végzik a szolgáltatást. A folyamatosság biztosítása érdekében, tartós távollét esetén a szolgáltatást nyújtó személyt pótolni kell, a szolgáltatás 5 munkanapnál hosszabb ideig nem szünetelhet. Tartós távollétnek minősül, ha a szolgáltatást nyújtó személy egymást követő legalább 5 munkanapon keresztül nem tudja a szolgáltatást nyújtani. Arra az időre, amely alatt a szolgáltató szervezet a szolgáltatást nem nyújtja/biztosítja, a támogatás nem folyósítható.

A támogatás mértéke a pályázaton elnyert munkaerő-piaci szolgáltatások igényelt költségének 100%-a, ami információnyújtó személyenként nem haladhatja meg a bruttó **379.000 Ft/fő/hó fajlagos költséget**. A munkaerő-piaci és foglalkozási információt nyújtó személyeknek **minimum bruttó 294.000 Ft/fő/hó díjazást** kell biztosítani.

**Felhívjuk a figyelmet, hogy a pályázatban ismertetni kell a 2017. és 2018. évet érintő eltérő létszámokra vonatkozó ajánlatot, mely a fenti táblázatban foglaltaknak megfelelően 2017.07.01. és 2017.12.31. között 13 fő, 2018.01.01. és 2018.06.30. között 16 fő.**

**A pályázat keretében nyújtható támogatás forrása:**

A Nemzeti Foglalkoztatási Alap foglalkoztatási alaprész fővárosra decentralizált kerete.

**A pályázat keretében nyújtható támogatás formája:**

Vissza nem térítendő támogatás.

**A pályázat keretében nyújtható támogatás mértéke:**

Szolgáltatást nyújtó személyenként maximum bruttó 379.000 Ft/fő/hó fajlagos költség. A pályázat/támogatás összkerete **67 083 000 Ft** (2017. évre vonatkozóan 24 635 000 Ft, 2018. évre vonatkozóan 42 448 000 Ft).

**A támogatások folyósításának módja:**

A BFKH a támogatást – a hatósági szerződésben rögzített feltételek teljesítését követően – a szolgáltatásnyújtás megvalósulása során havonta küldött elszámolás alapján, utólag, a beérkezést követő 30 napon belül utalja a támogatottnak. Az utalás feltétele a havonta beküldött elszámoló lap és hiánytalanul csatolt mellékletei.

**A támogatott szolgáltatások megvalósításának időtartama:**

A pályázónak a szolgáltatás nyújtását a hatósági szerződés megkötését követően, legkorábban **2017. július 1-jétől 2018. június 30-ig** kell biztosítani.

**A pályázat tartalmára vonatkozó előírások:**

A pályázatot kizárólag az előírt adatlapon – a **csatolandó mellékletek**kel együtt – lehet benyújtani, melyek a következők:

* a pályázó alapító/létesítő okiratának (társasági szerződés, alapító okirat, alapszabály) olyan másolata, amelyet a pályázó „az eredetivel mindenben megegyező és a kiállítás napja óta nem változott” jelzéssel, és az aláírási címpéldánynak megfelelően aláírással és – ha azzal rendelkezik – pecséttel lát el,
* az ingyenes céginformációból ([www.e-cegjegyzek.hu](http://www.e-cegjegyzek.hu)) lekérdezett, kinyomtatott cégkivonaton, cégszerűen aláírt nyilatkozat arról, hogy az abban foglalt adatok a valóságnak megfelelnek és hatályosak,
* a cégjegyzésre jogosult személy/ek aláírási címpéldány másolata, amelyet a pályázó „az eredetivel mindenben megegyező és a kiállítás napja óta nem változott” jelzéssel, az aláírási címpéldánynak megfelelően aláírással és – ha azzal rendelkezik – pecséttel lát el,
* **egyéni vállalkozó pályázó esetén** az egyéni vállalkozóról és az egyéni cégről szóló 2009. évi CXV. törvény 7. § (3) bekezdésében meghatározott igazolás másolata vagy egyéni vállalkozói igazolványának másolata, a közhasznú vagy kiemelten közhasznú szervezetként való nyilvántartásba vételről szóló igazolás,

**cégformától függetlenül csatolandó mellékletek:**

* pályázó nyilatkozata arról, hogy nem áll csőd-, felszámolási eljárás, illetve végelszámolás alatt, illetve ha ellene ilyen eljárás indul, azt a BFKH felé haladéktalanul bejelenti,
* pályázó nyilatkozata arról, hogy esetleges részben helyt adó döntés esetén is fenn kívánja tartani a pályázatát,
* igazolás arról, hogy a pályázónak nincs lejárt, meg nem fizetett köztartozása – adó, járulék, illeték, vámtartozása, NFA, illetve más pénzügyi alapok, központi költségvetés felé – (nem Kincstári körbe tartozó szervezet esetében a Nemzeti Adó és Vámhivatal igazolása, Kincstári körbe tartozó szervezet esetében a pályázó nyilatkozata),
* a szolgáltatás nyújtásában résztvevő személyek részletes szakmai – aláírással ellátott – önéletrajza, referenciái,
* a szolgáltatást nyújtó személyek iskolai végzettségét igazoló okiratok hitelesített másolatai,
* a szolgáltatást nyújtó személyek munkaszerződésének, megbízási szerződésének a pályázó által hitelesített, eredetivel megegyező másolata, vagy megnevezett szakember nyilatkozata, mely szerint a szerződés teljesítéséhez fenti jogviszonyok keretében nyertes pályázat esetén a pályázó rendelkezésére fog állni,
* a pályázó nyilatkozata arról, hogy a támogatott szolgáltatást nyújtó személy rendelkezik az előírt egy év szakmai gyakorlattal, valamint a Rendelet mellékletében meghatározott feltételekkel,
* a pályázó nyilatkozata a szolgáltatást nyújtó személy/ek helyettesítéséről (szabadság, betegállomány stb.),
* nyilatkozat az eljárás során tudomására jutott adatok rendeltetésszerű felhasználásáról,
* nyilatkozat arról, hogy a pályázó szervezet az előírt ideig folytatta azt a tevékenységet, amelynek támogatására pályázott,
* a pályázott szolgáltatási formára vonatkozó **más** szervezetek által kiállított referencia/ák,
* a pályázó nyilatkozata, hogy a pályázatban meghatározott célcsoport számára térítésmentesen nyújtja a szolgáltatásokat,
* a pályázó nyilatkozata, hogy a pályázatban megadott adatok, nyilatkozatok a valóságnak megfelelnek, a pályázathoz mellékelt iratok az eredetivel mindenben megegyeznek,
* a pályázó nyilatkozata, hogy az államháztartás alrendszereiből juttatott valamely támogatással összefüggésben nem követett el súlyos szerződésszegést, a támogatási szerződésben vállalt kötelezettségeket teljes egészében teljesítette,
* a pályázó nyilatkozata, hogy a pályázatban foglalt adatokban bekövetkező változásokról – különös tekintettel az érintettségre/összeférhetetlenségre vonatkozóan – a pályázatot kiíró szervet 8 napon belül értesíti,
* a szolgáltatás nyújtásában esetlegesen közreműködő egyéb szervezetekkel kötött együttműködési megállapodások, amelyek nem minősülhetnek sem a támogatott szolgáltatás elvégzésére adott megbízásnak, sem alvállalkozó igénybe vételének,
* a pályázó nyilatkozata arról, hogy a közpénzekből nyújtott támogatások átláthatóságáról szóló 2007. évi CLXXXI. tv. 6. és 8. §-aiban foglaltaknak megfelel,
* a pályázó hozzájáruló nyilatkozata, hogy támogatás esetén a kedvezményezett neve, címe, a támogatás tárgya, a támogatás összege és aránya, a támogatott program megvalósítási helye nyilvánosságra hozható, továbbá az interneten megjelentethető.

**A pályázat benyújtásának helye és módja:**

A pályázati dokumentációt a BFKH Foglalkoztatási Főosztály Munkaerőpiaci Osztályához lehet benyújtani **kizárólag személyesen** az alábbi címen:

**Budapest Főváros Kormányhivatala**

**Foglalkoztatási Főosztály**

**1082 Budapest, Kisfaludy u. 11.**

**1 példányban, továbbá egy példány egyszer írható CD**-n a BFKH által kiadott pályázati adatlapon (amely elérhető a [www.kormányhivatal.hu/hu/budapest](http://www.kormányhivatal.hu/hu/budapest) és a <http://fovaros.munka.hu> honlapon, a pályázati felhívásban meghatározott határidőig. A pályázat mindegyik oldalát (beleértve a mellékleteket is) a pályázónak – az aláírási címpéldányon feltüntetett vezetője, képviselője részéről – szignálnia kell. A pályázatot FŰZVE vagy KÖTVE oldalszámozással és tartalomjegyzékkel ellátva, gépelt formában kell benyújtani. A pályázatot tartalmazó zárt borítékon fel kell tüntetni: „PÁLYÁZAT”, a pályázó teljes nevét, címét és a pályázati felhívás azonosítóját. (**azonosítószám: BP/0701/9107**/**2017**)

**A pályázat benyújtásának határideje:**

**2017. június 16. 1200 óra**

A beérkezési határidő után beadott pályázatok érdemi vizsgálat nélkül elutasításra kerülnek. A pályázat kiírója csak a pályázati kiírásnak megfelelően, a Pályázati Egységcsomag szerint elkészített, és az abban szereplő, kötelező mellékletekkel ellátott pályázatokat bírálja el. Indokolt esetben a pályázatot kiíró hiánypótlásra lehetőséget biztosít, amely azonban a pályázat szakmai, pénzügyi tartalmát érdemben nem érintheti.

A hiánypótlással kapcsolatos feladatokat a BFKH Foglalkoztatási Főosztály Munkaerőpiaci Osztály látja el.

A Pályázati Egységcsomag 2017. június 02. napjától letölthető a BFKH [www.kormányhivatal.hu](http://www.kormányhivatal.hu)/hu/budapest honlapjáról, valamint a <http://fovaros.munka.hu> oldalról.

**A pályázat elbírálása**

A BFKH a pályázati felhívásban foglaltak, a jogszabályi feltételek, továbbá az alábbi mérlegelési szempontok szerint dönt a benyújtott pályázatokról.

A döntés ellen fellebbezésnek helye nincs. Amennyiben a határozatban foglaltakkal nem ért egyet, úgy annak közlésétől számított 30 napon belül, a Főváros Közigazgatási és Munkaügyi Bírósághoz címzett, de az állami foglalkoztatási szervként eljáró Budapest Főváros Kormányhivatalnál benyújtandó keresetben, jogszabálysértésre hivatkozva kérheti a határozat bírósági felülvizsgálatát. A bírósági felülvizsgálat iránti eljárás illetéke 30.000,- forint, azonban a per tárgyára tekintettel a felülvizsgálati eljárásban a kérelmezőt illeték feljegyzési jog illeti meg, melynek alapján mentesül az illeték előzetes megfizetése alól. A kereseti kérelemben tárgyalás tartását kérheti.

**A támogatás nyújtásával kapcsolatos mérlegelés során a BFKH figyelembe veszi:**

* a munkaerő-kereslet és –kínálat helyi jellemzőit,
* a főváros foglalkoztatási helyzetét és a munkanélküliségi mutatóit,
* a pályázó és a BFKH foglalkoztatási és munkaerő-piaci feladatokkal összefüggő korábbi szakmai együttműködésének tapasztalatait (pl. a korábban nyújtott szolgáltatások színvonalát, eredményességét, a havi elszámolások rendjét, az adminisztrációs kötelezettségek teljesítését),
* a pályázó más szervezettel történő korábbi szakmai együttműködésének tapasztalatait,
* a támogatás konkrét célkitűzéseinek érvényesítését,
* az „ár-érték” arányt, tehát az igényelt támogatás és a szolgáltatás szakmai tartalmának viszonylatában a kedvezőbb ajánlatot.

A pályázat eredményét a [www.kormányhivatal.hu](http://www.kormányhivatal.hu)/hu/budapest és <http://fovaros.munka.hu> honlapokon közzéteszi.

A támogatásról szóló hatósági szerződésben meghatározásra kerül a támogatás mértéke, a folyósítás időtartama, az elszámolás módja, továbbá a szerződésszegés jogkövetkezményei.

**Az elbírálás határideje**: a benyújtási határidőt követő legfeljebb 10 nap, mely egy alkalommal újabb 10 nappal meghosszabbítható.

**A hiánypótlás feltételei:**

Hiánypótlást kizárólag a BFKH kezdeményezhet.

* A *hiányos pályázatot benyújtó pályázót* – megfelelő határidő (a hiánypótlási felhívás kézhezvételét követő naptól számított 8 napon belül) megjelölése és a mulasztás jogkövetkezményeire történő figyelmeztetés mellett – hiánypótlásra hívhatja fel, a pályázat benyújtásától számított 8 napon belül.
* A BFKH egy alkalommal él hiánypótlási felhívással kizárólag abban az esetben, ha a beérkezett pályázatok hiánypótlás nélkül nem értékelhetők.

Amennyiben a pályázó a hiánypótlási kötelezettségének határidőre nem tesz eleget, a BFKH az eljárást végzéssel megszünteti.

**A szerződésszegés jogkövetkezményei**

Ha a támogatott a hatósági szerződésben foglaltakat megszegi, nem, vagy csak részben teljesít, a támogatást a visszakövetelés időpontjában hatályos, a kötelezettségszegés napjától a visszakövetelésről rendelkező határozat meghozatalának napjáig a közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.) 132. § (2) bekezdése szerint kiszámított késedelmi pótlékkal növelt összegben kell visszafizetni.

Amennyiben a kötelezett visszafizetési kötelezettségének a visszakövetelésről rendelkező határozatban megjelölt határidőig nem tesz eleget, e határidő elmulasztásának napjától a befizetés napjáig a támogatás összegének alapulvételével kiszámított késedelmi pótlékot is köteles fizetni.

A BFKH fenntartja a jogot a pályázati felhívás módosítására, visszavonására, valamint arra, hogy eredménytelen pályázati eljárás esetén a pályázati felhívást újból közzé tegye.

**A szolgáltatás megvalósításának nyomon követése:**

A BFKH Foglalkoztatási Főosztály Munkaerőpiaci Osztály folyamatosan figyelemmel kíséri a szolgáltatás szakmai megvalósulását, szükség esetén segítséget nyújt a támogatottnak.

**A pályázattal kapcsolatban további információ kérhető:**

1082 Budapest, Kisfaludy u. 11.

Bunyikné Kijácz Krisztina, Tel.: 06-1/477-5763, e-mail: bunyikne.kijacz.krisztina@ffo.bfkh.gov.hu